CELEX: 62020TN0224
Language: mt
Date: 2020-04-17 00:00:00
Title: Kawża T-224/20: Rikors ippreżentat fis-17 ta’ April 2020 – FT et vs Il-Kummissjoni

27.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 247/16
            
         
      Rikors ippreżentat fis-17 ta’ April 2020 – FT et vs Il-Kummissjoni
      (Kawża T-224/20)
      (2020/C 247/24)
      Lingwa tal-kawża: il-Franċiż
      
         Partijiet
      
      
         Rikorrenti: FT u 22 rikorrenti oħra (rappreżentant: J.-N. Louis, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni li tistabbilixxi l-iskeda ta’ remunerazzjoni tax-xahar ta’ Ġunju 2019 tar-rikorrenti sa fejn tapplika, għall-ewwel darba, koeffiċjenti korretturi ġodda applikabbli għar-remunerazzjoni tagħhom, b’effett retroattiv mill-1 ta’ Awwissu 2018;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw żewġ motivi.
      
                  1.
               
               
                  L-ewwel motiv ibbażat fuq il-ksur tal-Artikoli 64 u 65 tar-Regolamenti tal-Persunal tal-Unjoni Ewropea, tal-prinċipju ta’ trattament ugwali, u fuq l-iżball manifest ta’ evalwazzjoni. Ir-rikorrenti jqisu, f’dan ir-rigward, li l-Kummissjoni baqgħet ma pprovditilhomx elementi li jippermettulhom li jifhmu mhux biss it-tnaqqis tal-koeffiċjent korrettur applikat għar-remunerazzjoni tagħhom iżda wkoll l-applikazzjoni b’effett retroattiv li jiġġenera dejn partikolarment sostanzjali.
               
            
                  2.
               
               
                  It-tieni motiv ibbażat fuq il-ksur tal-Artikolu 85 tar-Regolamenti tal-Persunal, tal-prinċipju ta’ ċertezza legali u tad-dmir ta’ premura. Ir-rikorrenti jsostnu li ma setgħux jipprevedu t-tnaqqis eċċezzjonali tal-koeffiċjent korrettur applikat għar-remunerazzjoni tagħhom, għall-perijodu ta’ riferiment, b’effett retroattiv. Skont ir-rikorrenti, peress li l-kundizzjonijiet stabbiliti mill-Artikolu 85 tar-Regolamenti tal-Persunal ma ġewx soddisfatti, il-Kummissjoni ma tistax titlobhom il-ħlas ta’ diversi xhur tar-remunerazzjoni tagħhom, minħabba l-modifika tal-koeffiċjent korrettur b’effett retroattiv.